ועדת הכספים, כנסת 23, פרוטוקול מספר 84, 2020-07-06 12:30

משה גפני: תודה רבה, אדוני המנכ"ל, על הישיבה הקודמת.

משה גפני: אנחנו עוברים עכשיו לישיבה על טבריה.

משה גפני: אנחנו דנים עכשיו על המשבר הכלכלי הפוקד את העיר טבריה.

משה גפני: למען האמת יש כמה רשויות שהיה צריך לקיים עליהן דיון.

משה גפני: אני עוד לא אומר איך נעשה את זה אבל אני מקבל כל הזמן פניות.

משה גפני: העיר טבריה נמצאת במשבר כלכלי ממש.

משה גפני: הייתה שם גם טעות עם הסגר בכמה שכונות, שבסוף התברר שזה לא נכון, כן נכון, לא חשוב, אבל במציאות התיירות נפגעת שם באופן דרמטי.

משה גפני: המשמעות של העניין היא שהעיר נמצאת במצוקה בלתי רגילה ואנחנו נדרשים לדון בעניין הזה.

משה גפני: כמה אנשים ביקשו ממני, אבל קודם כול חבר הכנסת אופיר כץ, רכז הקואליציה בוועדת הכספים ביקש כבר זמן רב לקיים את הדיון הזה.

משה גפני: ביקשו את הדיון הזה גם החברים שלי בטבריה, ובראשם דוד אוחנה, וגם אחרים.

אופיר כץ: עודד פורר גם ביקש לקיים את הדיון.

משה גפני: עודד פורר גם ביקש את הדיון הזה.

משה גפני: הוא גם יושב-ראש הוועדה לשעבר, היום הוא יושב-ראש הוועדה לקידום מעמד האישה ושוויון מגדרי.

משה גפני: אופיר כץ, בבקשה.

אופיר כץ: קודם כול, אדוני יושב-ראש הוועדה, תודה לך בשמי ובשם כל החברים שביקשו ובשם תושבי טבריה, שלמרות לוח הזמנים הכל כך אינטנסיבי וצפוף אתה הסכמת ואנחנו כרגע מקיימים דיון על העיר שכל כך חשובה לנו, טבריה.

אופיר כץ: לפני כשבועיים התקשרו אליי חברים בטבריה וביקשו שאגיע אליהם בשביל ללמוד ולשמוע את המצוקות של העיר.

אופיר כץ: כמובן שנסעתי ונפגשתי איתם, גם עם ראש הוועדה הממונה מוני מעתוק ועם חברי המועצה מכל הסיעות, והיו שם רבים מבעלי בתי המלון בעיר.

אופיר כץ: אדוני היושב-ראש, אם אתה זוכר, מיד כשיצאתי מן הדיון בטבריה התקשרתי אליך ואמרתי לך שהמצב שם פשוט קטסטרופה ואם לא נעשה משהו העיר הזאת תהיה בבעיה קשה ביותר.

אופיר כץ: טבריה, לצערנו, היא עיר שכבר 20 שנים נמצאת בתוכניות הבראה, בלי שום קשר לקורונה, העיר במצב קשה.

אופיר כץ: זו עיר שנזקקת לסיוע מן המדינה פעם אחר פעם, וגם מבחינת התיירות, גם בשגרה, קשה להם יותר מאשר לערי תיירות אחרות בארץ.

אופיר כץ: הפדיון הממוצע לחדר מלון בטבריה הוא פחות מאשר בירושלים, פחות מאשר באילת.

אופיר כץ: זה בגלל התשתיות ומה שמציעים לתיירים שם.

אופיר כץ: גם התפוסה בבתי המלון נמוכה מן הממוצע הארצי, בין 5%–8%.

אופיר כץ: מבין ערי הליבה, בעיר טבריה מיצוי הפוטנציאל התיירותי הוא הנמוך ביותר, וזה ממש לא אמור להיות כך, עם הנכס שיש שם, גם של האגם, גם של האנשים המדהימים.

אופיר כץ: התיירות בטבריה מושתתת ברובה על תיירות חוץ, אנשים שמגיעים מחו"ל.

אופיר כץ: זה אומר שמרגע שסגרו את הטיסות המרכיב העיקרי של הכנסת העיר נפגע באופן אבסולוטי, כי מרגע שאין טיסות בתי המלון, המסעדות וכן הלאה בטבריה, כולם לא נהנים מן התיירות שהם היו מורגלים אליה.

אופיר כץ: עצוב היה לשמוע שמבחינת בתי המלון, מתוך 44 בתי מלון בעיר, 7–8 נפתחו, וגם הם אין להם כמעט הזמנות באמצע השבוע, הם עובדים בעיקר בסופי שבוע.

אופיר כץ: זה מביא אותנו למקום שאנחנו צריכים לתת טיפול נקודתי לעיר טבריה.

אופיר כץ: כל ההחלטות הכלליות שמושתתות על כולם – זה בסדר, אבל טבריה לא מצליחה לנצל את כולן בגלל האופי של הפגיעה בעיר.

אופיר כץ: אם למשל ניקח את עידוד תעסוקה שהעברנו פה, הם לא יכולים ליהנות מזה כי עובדים שם בסופי שבוע אז בעלי בתי המלון לא זכאים.

אופיר כץ: גם זה קשה בפני עצמו, להביא עובדים רק לסופי שבוע.

אופיר כץ: זה נושא אחד, שאנחנו צריכים לראות איך אנחנו נותנים להם ליהנות מן הקריטריון הזה ופשוט להחריג בצורה כלשהי את טבריה כדי שגם היא תיהנה מעידוד התעסוקה.

אופיר כץ: דבר נוסף, דיברנו על פטור מארנונה, להרחיב את זה.

אופיר כץ: עד שיתקבלו ההחלטות – זה דבר שפשוט צריך להחליט לתת אותו לטבריה כאן ועכשיו.

אופיר כץ: אחוזי האבטלה שם גבוהים.

אופיר כץ: לעסקים מאוד מאוד קשה, יש שם עסקים שהם ממש רגע לפני סגירה, הם צריכים סיוע ישירות לעסקים.

אופיר כץ: כצעד ראשון אני חושב שכבר צריך להאריך לבעלי העסקים את התקופה של הפטור מארנונה.

אופיר כץ: לסיכום, טבריה במצב אנוש.

אופיר כץ: היא הייתה במצב קשה לפני הקורונה.

אופיר כץ: כרגע היא במצב אנוש.

אופיר כץ: אם לא נסייע לעיר, לעסקים, העיר הזאת תהיה במצב שאני לא יודע איך היא תתאושש ממנו.

אופיר כץ: דבר אחרון, לגבי החלטת הממשלה שעברה, שהעניקה סיוע לעיר, שהיא החלטה מבורכת וטובה והיא מסייעת, אבל היא לא נותנת דגש על המשבר בתקופת הקורונה.

אופיר כץ: היא נותנת מענה חלקי, כי מחצית מן הסכום הוא בכלל לתקציב לשנים 2021–2022, היא נותנת מענה לתיירות בעיר באופן כללי, ושוב חצי ממנה הוא לא ספציפית לקורונה.

אופיר כץ: לכן זה עדיין לא מספיק ואנחנו צריכים לפעול באופן ישיר ונחוש כי העיר בבעיה קשה.

אופיר כץ: תודה.

משה גפני: תודה רבה.

משה גפני: חבר הכנסת עודד פורר, אתה קיימת דיון על טבריה ב-22 באפריל.

משה גפני: שאלת את נציגי המשרדים.

משה גפני: נמצא פה מנכ"ל משרד הפנים ובזום נמצא מנכ"ל משרד התיירות שגם נידרש אליו, נמצאת פה הפקידות הבכירה.

משה גפני: אם אתה יכול בבקשה לומר את הדברים בתמצית כי אני רוצה להתקדם.

עודד פורר: אחת הסיבות שביקשתי את הדיון אז, כי כולם דיברו על אילת, ובצדק, שיש לה את הבעיות שלה, אבל טבריה גם היא עיר שמושתתת כל כולה על תיירות.

עודד פורר: אגב, היא במצב הרבה יותר קשה משל אילת כי עכשיו כשאנחנו מתחרים רק על תיירות פנים התחרות בין טבריה לאילת על התייר הישראלי היא לא תחרות הוגנת.

עודד פורר: אילת מקבלת הרבה הטבות כדי למשוך אליה תיירים, החל מן הפטור במע"מ והמשך בעוד סיוע אחר.

אופיר כץ: אפשר אולי להציע שעד שיחזרו הטיסות יש לתת פטור ממע"מ גם בעיר טבריה.

עודד פורר: יש כמה דברים שצריך לעשות.

עודד פורר: אני יכול להגיד שבדיון שקיימנו באפריל, ניהלנו אותו גם בהקשר של השלטון המקומי.

עודד פורר: מנכ"ל משרד הפנים היה חלק מן הדיון.

עודד פורר: אני חייב לומר, החלטת הממשלה שניתנה בנושא הזה נותנת לנושא השלטון המקומי מענים, ויגיד את זה אולי מוני מעתוק עם הערות כאלה או אחרות, אבל נותנת מענים לרשות המקומית.

עודד פורר: קודם כול אני חייב לומר, טבריה היא עיר שיש בה משבר ניהולי מתמשך לאורך הרבה שנים.

עודד פורר: אני אומר לזכות ראש הוועדה הממונה, נפגשתי עם מוני מעתוק גם בדיונים פה בוועדות וגם בטבריה עצמה בדיון שעשינו איתו.

עודד פורר: הוא הצליח לייצב את המערכת, ליצור שיח מול התושבים, מול בעלי העסקים וגם מול הממשלה, ברמה כזו שאני חושב שהגיזרה של הסיוע לשלטון המקומית, של הסיוע ליציבות הרשות המקומית כראשות, מטופלת.

עודד פורר: אני הרבה יותר מוטרד, ואשמח, אדוני, אם בזה יתמקד הדיון, מהסיוע למגזר העסקי ולאזרחים.

עודד פורר: העיר הזאת מושתתת על תיירות חו"ל, כפי שאמר חבר הכנסת כץ.

משה גפני: זה ברור.

משה גפני: על מה חשבת שנדון?

עודד פורר: בדרך כלל באים – לכל לרשות מקומית יש בעיות, קל וחומר לרשות כמו טבריה – ואז מתחילים לדון בסיוע שצריך להידרש לרשות המקומית.

עודד פורר: אני אומר לך, הסיוע שקודם כול צריך להינתן – זה גם יציל את הרשות המקומית – הוא סיוע לעסקים עצמם, סיוע לבתי המלון ולמסעדות.

עודד פורר: יש כמה פתרונות.

עודד פורר: אגב, הם נוגעים לכל המשק.

עודד פורר: אותו חל"ת נושם שאנחנו מדברים עליו – דיברנו עליו גם בדיון באפריל וגם היום – נותן אפשרות לפתוח את בתי המלון בטבריה.

עודד פורר: אף בית מלון לא יפתח את המלון רק לסופי שבוע, ואם הוא פותח הוא מפסיד כסף.

עודד פורר: בית מלון שלקח את השף שלו ומעסיק אותו במשך כל החודש, אבל תכלס התפוסה בבית המלון היא רק בסופי השבוע, הוא מפסיד כסף.

עודד פורר: צריך לתת פתרון של חל"ת נושם.

עודד פורר: זה כן לפתחך, אדוני המנכ"ל.

עודד פורר: זה נכון לגבי כל העסקים שנשארו סגורים – פטור מארנונה.

עודד פורר: נתנו את זה עד 31 במאי.

עודד פורר: צריך לתת גם כעת פטור מארנונה.

עודד פורר: עסק סגור לא יכול לשלם ארנונה.

עודד פורר: אמרתי גם היום בוועדה אצלי ואומר גם פה: כל אמירה של פקיד ציבור ממשלתי כזה או אחר, אם זה מנכ"ל משרד ואם זה אחד השרים בממשלה שהולך לדיון, ההשלכות שלה למטה הן מידיות.

עודד פורר: כשאמרו "סגר על טבריה" באמירה לפני שבועיים, ביום רביעי בערב, המשמעות הייתה ביטולים בכל סופי השבוע.

עודד פורר: בסוף היה רחוב אחד בטבריה, או שני רחובות, שהיו צריכים לסגור אותם.

עודד פורר: אני מבקש גם מפקידי הממשלה: תגלו אחריות.

משה גפני: זה הדבר הכי נורא.

משה גפני: לפני חברי הכנסת ולפני המנכ"לים אני מבקש לשמוע את אנשי טבריה, אם אפשר ממש בקצרה.

משה גפני: דוד אוחנה, בבקשה, במשפט.

דוד אוחנה: קשה לי במשפט אבל אעשה את זה בקצרה.

משה גפני: שני משפטים.

משה גפני: אני פשוט רוצה להגיע לחברי הכנסת ולמנכ"לים.

משה גפני: בבקשה.

דוד אוחנה: תרשו לי בפתח הישיבה הזאת להודות לחברי הכנסת, ליושב-ראש.

דוד אוחנה: אני יודע מה העומס שמוטל עליכם ובכל אופן מצאתם זמן לעזור ולסייע לטבריה.

דוד אוחנה: אז בשמי ובשם תושבי טבריה, אנחנו רוצים להודות לכם.

דוד אוחנה: כפי שאמרו פה, במשך 30 שנים טבריה עוברת מתוכנית הבראה לתוכנית הבראה, מחשב מלווה לחשב מלווה, מראש עיר לראש עיר, ושום דבר לא מציל את טבריה, ואני חושב שגם לא יציל את טבריה.

דוד אוחנה: כאדם שכבר 15 שנים מאשר תקציבים – הייתי חבר בקואליציה, חבר מועצה – בתקציב של העירייה, אם ננתח אותו, יש יותר הוצאות מאשר הכנסות.

דוד אוחנה: זה לא בגלל מחדלים של ראשי הערים וכדומה, והראיה שהארנונה אצלנו בטבריה גובים אותה בשיעור של יותר מ-90%, וגם אותם אחוזים בודדים שלא מצליחים לגבות הם פשוט חובות אבודים.

דוד אוחנה: אם ניקח את הדוגמה של הארנונה, שאנחנו רואים שכן נגבתה, זה אומר שאם אני מסתכל על התקציב, התקציב קשיח.

דוד אוחנה: יש רק כמה מיליוני שקלים בודדים שראש הרשות יכול לנייד אותם.

דוד אוחנה: אני אומר: עכשיו יש הזדמנות.

דוד אוחנה: קמה ועדה ממונה בטבריה.

דוד אוחנה: מבחינתנו, מבחינת תושבי טבריה, ברגע שיש ועדה ממונה אז אתם, הממשלה והכנסת, אתם הריבון של טבריה.

דוד אוחנה: אנחנו מסתכלים עליכם בתור הריבון כי לקחו מאיתנו את השלטון והעבירו אותו אליכם.

דוד אוחנה: אני חושב שזה הזדמנות.

דוד אוחנה: כאשר אתם הריבון, זה האפשרות היחידה להציל את טבריה.

דוד אוחנה: יש לנו את המשאב של הכנרת, יש את קברות הקדושים לכל הדתות.

דוד אוחנה: אם המדינה תשקיע בטבריה זה יחזור למדינה.

דוד אוחנה: העירייה לא יכולה להשקיע, למשל בתיירות, כי אין לה.

דוד אוחנה: אני חושב שזו ההזדמנות.

דוד אוחנה: תושבי טבריה מצפים מאוד.

דוד אוחנה: אני רוצה לסיים בדבר קצר.

דוד אוחנה: אני יודע שכאשר הישוב ירוחם מונתה לו ועדה קרואה, ועדת הכספים באמת סייעה לישוב הזה.

משה גפני: התקיים דיון על ירוחם וזה באמת הציל את ירוחם, אבל התקופה הייתה שונה.

משה גפני: זה הציל את ירוחם.

דוד אוחנה: אין ספק.

דוד אוחנה: רואים שכאשר ועדת הכספים נכנסת לנושא היא מצליחה.

דוד אוחנה: תודה רבה.

משה גפני: תודה רבה.

משה גפני: יוסי אוקנין – נמצא בזום.

משה גפני: רפאל טרבלסי, בבקשה.

משה גפני: כולם חברי מועצת העיר לשעבר.

משה גפני: אני פשוט מכבד אותם, אני חושב שצריך לכבד אותם.

משה גפני: בבקשה.

רפאל טרבלסי: אני רוצה להשלים את הדברים של דוד אוחנה חברי.

רפאל טרבלסי: מרגש לראות פה את חברי הכנסת מכל סיעות הבית נרתמים לעזור לעיר טבריה.

רפאל טרבלסי: אין פה קואליציה, אין פה אופוזיציה – כדי לעזור לטבריה.

רפאל טרבלסי: באמת מגיע לכם כל הכבוד.

רפאל טרבלסי: אני מקווה שגם הדיבורים שיהיו פה ירדו למעשים.

רפאל טרבלסי: אני מחלק את הדברים שלי לשניים, בנקודות.

רפאל טרבלסי: אני מאמין שהדיון עכשיו יתמקד בסיוע לעסקים ולתיירות באופן מידי בגלל הקורונה, אבל בל נשכח שיש את היום שאחרי הקורונה, שנצטרך להשקיע בעיר טבריה הרבה יותר לטווח הארוך.

רפאל טרבלסי: את זה צריך להביא לדיון נוסף כאן בוועדת הכספים מיד בסיום המשבר הזה, כדי שנדע פחות או יותר איפה המדינה עומדת מבחינת תקציב המדינה ונוכל לבקש לטווח הארוך יותר כדי להציל את העיר טבריה.

משה גפני: תודה רבה.

משה גפני: מוני מעתוק, התשבחות שאתה מקבל רבות מאוד.

משה גפני: הייתי מעדיף שיהיו פחות תשבחות כדי שלא ירצו שתחזור להיות סמנכ"ל משרד הפנים, שיהיה איזון, שתוכל לעשות את שני התפקידים.

בצלאל סמוטריץ': אם הוועדה תקרא להשאיר אותו בתפקידו יכול להיות שזה יעזור.

עודד פורר: אני בעד.

עודד פורר: תעשה על זה הצבעה, אדוני.

משה גפני: אני מודה לך על העבודה שאתה עושה.

משה גפני: בבקשה, יושב-ראש הוועדה הממונה.

שמעון מוני מעתוק: צוהריים טובים לכולם.

שמעון מוני מעתוק: אני מודה על הברכות והשתבחות ומודה לשר הפנים אריה דרעי שמינה אותי לתפקיד הזה.

שמעון מוני מעתוק: אני עושה כל מאמץ להצליח בו לטובת כל תושבי העיר מכל הזרמים והגוונים.

שמעון מוני מעתוק: כל עוד אני שם כך אמשיך לעשות.

שמעון מוני מעתוק: אני סומך על החלטתו של השר באופן מלא.

שמעון מוני מעתוק: אני בטבריה חצי שנה.

שמעון מוני מעתוק: כפי שאמרו קודם גם אופיר כץ וגם עודד פורר, העיר במשבר לא קטן.

שמעון מוני מעתוק: זו עיר בתוכנית הבראה, עם גירעון מצטבר של 80 מיליון שקלים, עם מתחים קהילתיים שנוצרו בשנה וחצי האחרונות, שזה גם סיפור מורכב, וכמובן תוך כדי תנועה גם הגיעה הקורונה ועוד יותר הקשתה על כל הסיפור.

שמעון מוני מעתוק: התשתיות העירוניות, גם הפיזיות וגם הארגוניות של העירייה, הן במצב בעייתי מאוד, בלשון המעטה.

שמעון מוני מעתוק: אנחנו צריכים לתת מענה לכל הדבר הזה בלוח זמנים מורכב למדי.

שמעון מוני מעתוק: כפי שאמרו קודם, התיירות בטבריה מושתתת על תיירות חוץ, 58% מן הלינות זה תיירות חוץ, תיירות צליינית בעיקרה.

שמעון מוני מעתוק: היא גם לא תיירות שמשאירה הרבה כסף בעיר.

שמעון מוני מעתוק: בחלק מן המלונות זה 80% מן הלינות.

שמעון מוני מעתוק: מדובר בתיירות שנעצרה לפני כולם, וגם כנראה תחזור לא לפני סוף הרבעון הראשון בשנה הבאה, אלא אם כן יהיו פה הפתעות טובות לכולנו.

שמעון מוני מעתוק: אנחנו מדברים על מציאות של אבטלה של 27% בעיר, כאשר אנחנו לא סופרים בזה כמובן את העצמאים, ואם נוסיף גם את העצמאים נגיע לסביבות 40%–50% אבטלה – מציאות מורכבת מאוד כשמדובר על עיר פריפריאלית, שגם נותנת שירותים לחלק מן הישובים שסובבים איתה.

שמעון מוני מעתוק: זו מציאות שבהחלט העירייה לא מסוגלת להתמודד איתה לבד.

שמעון מוני מעתוק: אם נוסיף לזה שבשנים האחרונות, מסיבות שונות שאני לא רוצה לפרט אותן כרגע, ההשקעה בתשתיות התיירות, ובכלל בתיירות, הייתה יותר למקומות אחרים כמו אילת וים המלח.

שמעון מוני מעתוק: מסיבות טובות ולא טובות העיר טבריה נשארה מאחור בכל האירוע הזה.

שמעון מוני מעתוק: בשביל להתמודד גם היום עם היכולת להביא תיירות פנים, במציאות שנוצרה יש רק תיירות פנים, אנחנו צריכים תשתיות תיירות טובות יותר והתאמות לבתי מלון, מה שלא יכול לקרות בחודשיים או שלושה קדימה.

שמעון מוני מעתוק: נכון, הייתה החלטת ממשלה לפני שלושה שבועות, ואני מברך, והייתי שותף לגיבוש שלה באופן מלא ואני יודע כמה מאמץ הושקע בשביל להעביר את ההחלטה הזו, גם מאמץ משפטי וגם מאמץ תקציבי בעת הזו.

שמעון מוני מעתוק: זו בהחלט החלטה מבורכת ואני מודה על כך שוב גם לראש הממשלה, גם לשר התיירות וגם לשר הפנים שנמצאים בלב העניין.

שמעון מוני מעתוק: אבל ההחלטה הזאת בסופו של יום מצומצמת בהיקפה והיא לא עושה שני דברים.

שמעון מוני מעתוק: דבר אחד, היא לא החלטה רחבה ברמה ממשלתית, וזה מה שטבריה צריכה, כפי שעשו ב-2012 ובחלק מן הרשויות שאתם מכירים בשנים האחרונות.

שמעון מוני מעתוק: נכון לעשות את זה כשיהיה תקציב מדינה מאושר, אחרת טבריה לא תוכל להתפתח בקצב הראוי לה, עם קשר ובלי קשר לקורונה.

שמעון מוני מעתוק: הדבר המרכזי שחסר לנו באופן קריטי ומידי הוא סיוע לעסקים בעיר.

שמעון מוני מעתוק: הם אלה שבסוף מניעים את הכלכלה העירונית, בעיקר עסקי התיירות, המלונות, עסקי השיט, העסקים שמסייעים באופן עקיף לעסקים שעוסקים באופן ישיר בתיירות, כמו מאפיות וכדומה.

שמעון מוני מעתוק: אם לא תהיה להם ודאות כלכלית לתקופה הקרובה, אם לא יהיה סיוע מסיבי, שממילא ניתן היום לעסקים בכל רחבי מדינת ישראל, הם לא יוכלו להתקיים.

שמעון מוני מעתוק: המלונות בחודשים יולי ואוגוסט, שהם החודשים המרכזיים שהם נסמכים עליהם – כרגע רק 70% מן המלונות נפתחו, וגם שם אנחנו צריכים לזכור שמראש ניתן לקבל רק 50% תפוסה לאור הגבלות התו הסגול.

שמעון מוני מעתוק: אנחנו מדברים בעצם על מלונות שעובדים לפי 30% יכולת, דבר שלא יחזיק אותם בטווח הארוך.

שמעון מוני מעתוק: אז ביולי–אוגוסט אולי הם יעבדו טוב יותר, אבל כל השאר – אף אחד לא יודע מה יקרה בספטמבר ובאוקטובר ובכלל לאחר מכן.

שמעון מוני מעתוק: לגבש תוכנית מסיבית לעסקים בעיר – בעיניי זה הנושא האקוטי כרגע; גם נושא החל"ת הגמיש, שיאפשר לא לפטר עובדים ולהפעיל בצורה טובה יותר את המלונות; גם פיצוי בשיטה אחרת למה שקיים היום, בדומה למה שהונהג ב-2006 בעת מלחמת לבנון השנייה; וגם דבר נוסף:

שמעון מוני מעתוק: בסוף בתחרות שאנחנו נמצאים בה היום בטבריה, כשאילת נהנית – ואני מפרגן מאוד לאילת, אני שמח שאילת מצליחה ומקווה שתצליח גם בשנים הבאות, וגם היא מתמודדת עם אתגר לא פשוט – אבל כשבאילת יש פטור ממע"מ וסיוע לתיירים שמגיעים בדמות 60 או 70 אירו לכל תייר שנכנס למלון, אז אין סיכוי לטבריה להתמודד בתחרות הזו אל מול מקום אחר.

שמעון מוני מעתוק: הדברים הללו, וכמובן גם נושא הפטור מארנונה, שכבר ניתן בחודשים מרץ, אפריל ומאי, וזה סיוע משמעותי, דורשים חשיבה נוספת אל מול התארכות מגפת הקורונה והחזרה של הגל השני.

שמעון מוני מעתוק: הדברים הללו קריטיים על מנת שתהיה ודאות לעסקים להמשיך ולהתקיים ולכלכל את עצמם גם בחודשים הקרובים.

שמעון מוני מעתוק: אפשר לחשוב על דברים יצירתיים אחרים.

שמעון מוני מעתוק: אני רק מעלה רעיונות שעלו מולי.

שמעון מוני מעתוק: אני חושב שהדבר הזה קריטי לעיר אם רוצים שעסקים ימשיכו להתקיים ושהעיר תוכל להמשיך להתנהל.

שמעון מוני מעתוק: אנחנו לבד בעירייה נעשה הכול בשביל זה, אבל לבד אנחנו לא יכולים.

משה גפני: תודה רבה.

משה גפני: בצלאל סמוטריץ', בבקשה.

בצלאל סמוטריץ': קודם כול, תודה היושב-ראש והיוזמים, ובאמת תודה לראש העיר הממונה.

בצלאל סמוטריץ': אני רוצה לרגע לצאת מן האירוע של הקורונה.

בצלאל סמוטריץ': טבריה היא עיר עם פוטנציאל אדיר.

בצלאל סמוטריץ': הזכירו כאן קודם את ירוחם, עיר שבאופן אמיתי פוטנציאל הצמיחה שלה הרבה יותר קטן.

בצלאל סמוטריץ': טבריה ממוקמת במקום נהדר, לא רק תיירותית.

בצלאל סמוטריץ': היא בסך הכול די במרכז של הצפון, היא יכולה להיות עיר מטרופולינית גדולה מאוד.

בצלאל סמוטריץ': יש בה עתודות התפתחות במרחב כפרי מסביב, שאפשר להגדיל את העיר ולייצר תעשייה ותעסוקה.

בצלאל סמוטריץ': בשנים האחרונות נבנו שם מערכות תחבורה די טובות, כבישים חדשים.

בצלאל סמוטריץ': שלא נדבר כמובן על הכנרת ועל כל אתרי הטבע והנוף.

בצלאל סמוטריץ': באמת מקום מדהים.

בצלאל סמוטריץ': דווקא לכן כואב מאוד הלב לראות את הפער העצום בין הפוטנציאל הגדול של העיר הזאת לבין המימוש שלו בפועל, שנובע בין היתר ממשבר מנהיגות גדול מאוד שהיה שם במשך לא מעט שנים, לא רק עם הקוריוז האחרון שבילה שם שנה והרס את העיר אלא גם עוד קודם לכן.

בצלאל סמוטריץ': בעבר היה מושג שנקרא טיפול נקודתי, החלטות ממשלה שהביאו ספציפית לעיר או לערים.

בצלאל סמוטריץ': בהתחלה זה היה לעיר ואז אמרו שיש בזה בעיה משפטית אז תמיד ניסו להצמיד שתיים או שלוש ערים ביחד.

בצלאל סמוטריץ': לקחו את כל העיר – עשו את זה בזמנו בקצרין – ויצרו איזו החלטה לחומש, שמסתכלת על כל ההיבטים: תעסוקה ותיירות וחינוך ותשתיות, ואגמו את כל המשרדים לכדי החלטה אחת.

בצלאל סמוטריץ': ההזדמנות שמוני מעתוק נמצא שם להתניע את התהליך הזה היא הזדמנות נהדרת, בגלל הניסיון הרב שיש לו והעובדה שהוא גם חף מכל מיני לחצים פוליטיים שתמיד יש בתוך גורמים שונים שנמצאים בעיר.

בצלאל סמוטריץ': אני חושב שאם תהיה קדנציה של ארבע שנים, והיא תלווה בהצעת מחליטים, הרב גפני, אני חושב שזה מה שצריך להתניע.

בצלאל סמוטריץ': לא עכשיו עוד כמה פתרונות נקודתיים כדי לעבור את הקורונה.

בצלאל סמוטריץ': צריך את זה, זה קורה בכל הארץ ויקרה גם בטבריה.

בצלאל סמוטריץ': אני אומר גם לאנשי העיר, תחתרו עכשיו – בזמנו בנצרת עילית, היום נוף הגליל, העירייה לקחה משרד מקצועי שבנה לה את ההחלטה, עם כ-4 מיליארד שקל, לטווח של חמש או שש שנים, לקחת את העיר, לפרק אותה ממש לכל התחומים שבהם צריך להתעסק ולהוביל.

בצלאל סמוטריץ': אתה יושב-הראש יכול מהכיסא שלך להוביל את התהליך הזה בתוך הממשלה, להביא את כל המשרדים הרלוונטיים, והכול מתוך התקציבים שלהם, לא תמיד צריך תקציבים חדשים ממשרד האוצר.

בצלאל סמוטריץ': כשהמשרדים עצמם ימקדו מאמץ לכיוון טבריה וירכזו אז מן הסתם גם משרד האוצר ייתן מאצ'ינג ויוסיף את החלק שלו.

בצלאל סמוטריץ': אבל אם נצליח להגיע למצב שתוך כמה חודשים נביא הצעת מחליטים לטיפול נקודתי בטבריה, על שלל היבטיה, חמש שנים קדימה, כאשר יש יכולת מימוש טובה וחפה מכל מיני אילוצים פוליטיים, אני חושב שזה יכול להיות מהפכה גדולה מאוד בעיר, שאת הפירות שלה נראה במשך שנים רבות.

בצלאל סמוטריץ': שוב, הפוטנציאל קיים.

בצלאל סמוטריץ': צריך להתגבר על בעיות מנהיגות שהיו הרבה שנים ולתת את הסטרטר שישים את העיר הזאת על המפה.

בצלאל סמוטריץ': אין סיבה שזה לא יצליח כי כל המאפיינים קיימים, רק צריך את ההתגייסות.

משה גפני: תודה רבה.

משה גפני: אופיר סופר ואחריו רם בן ברק, בבקשה.

אופיר סופר: כפי שאמרו פה אחרים, טבריה נכנסה למשבר הזה כשהיא חלשה מאוד.

אופיר סופר: אנחנו יודעים לגבי ארגונים עסקיים, כשהם נכנסו למשבר הזה יותר חלשים אז הם גם היו הראשונים להתמוטט.

אופיר סופר: וכנ"ל העיר טבריה.

אופיר סופר: לכן נצרך עכשיו להתייחס לטבריה בצורה חריגה.

אופיר סופר: נכון שיש משבר כלכלי מתמשך בכל הארץ, בצורה רוחבית, אבל טבריה חייבת לקבל תשומת לב נפרדת.

אופיר סופר: אין ספק שהתפקוד של ראש הוועדה הממונה הוא יוצא מן הכלל.

אופיר סופר: אני אומר את זה כמי שמעל 70% משירותיו הם בעיר טבריה, דרך שירותי הבנקאות, הספרות והכול.

אופיר סופר: בסוף מרגישים את זה, כלומר זורם היום דם חדש שלא זרם בשנים האחרונות בטבריה וחייבים לנצל את זה.

אופיר סופר: בצה"ל תמיד אומרים שאת העבודה מטילים על המאמץ המצליח, אז כרגע כבר יש מאמץ שמצליח וצריך לחזק אותו.

אופיר סופר: דיברו פה לפני כן, ופה אני מתחבר לדבריו של חברי בצלאל סמוטריץ': טבריה היא עיר פריפריאלית אבל עם פוטנציאל.

אופיר סופר: אפשר להפוך את הלימון ללימונדה, וזה מה שצריך לעשות.

אופיר סופר: הרעיון של תוכנית נקודתית שתתלבש על כל המהלך – זה דבר חשוב מאוד.

אופיר סופר: לגבי פעולה שצריך לעשות כאן ועכשיו – אני מגיע מוועדת העבודה והרווחה וגם שוחחתי קצת עם נציגי משרד האוצר ואני מבין שהפתרון הזה שדיברנו עליו שם מתחיל להתגבש – זה הנושא של החל"ת הגמיש, לאו דווקא בקונצפט של יציאה לחל"ת, חושבים שם על כל מיני רעיונות, אלא גם לאפשר את העבודה.

אופיר סופר: היום אפשר לקבל עובדים חדשים.

אופיר סופר: אנחנו מדברים על עובדים שגם עבדו בעבר.

אופיר סופר: בוודאי אתה כיושב-ראש ועדת הכספים תוכל להשפיע על העניין הזה.

אופיר סופר: זה יכול להיות רוחבי לכל הארץ, אבל זה בוודאי צריך לגעת לנושא התיירות והמלונאות.

אופיר סופר: תודה רבה.

משה גפני: תודה רבה.

משה גפני: רם בן ברק, ואחריו קטי שטרית.

רם בן ברק: ראשית, גילוי נאות: אימא שלי טבריינית אז אני בא לכאן עם פוזיציה.

רם בן ברק: לא סתם יש כאן

רם בן ברק: כל כך הרבה חברי כנסת ולא סתם כולנו מביעים עמדה חיובית לגבי הטיפול שצריכים לתת לטבריה, כי באמת מדובר בעיר עם פוטנציאל עצום, עיר שנמצאת בצפון.

רם בן ברק: זה ישפיע על כל הצפון אם טבריה תפרח.

רם בן ברק: מעבר לשאלה איך לטפל בבעיה, עלינו לשאול את עצמנו גם למה הגענו למצב שאליו הגענו.

רם בן ברק: הרי בסופו של דבר כשאתה לוקח את טבריה ומסתכל על ערים אחרות עם פוטנציאל דומה, אתה רואה שטבריה לא התקדמה.

רם בן ברק: אני חושב שאחד הדברים שהם אבן שואבת לתיירות – ובסוף אין מה לעשות, היא תצטרך להיות מבוססת תיירות – היא צריכה להיות עיר ליברלית, פתוחה בחגים ובשבתות, כדי שתמשוך אליה תיירים מכל הארץ.

בצלאל סמוטריץ': אם אימא שלו טבריינית הוא לא יכול לדבר.

בצלאל סמוטריץ': הוא בניגוד עניינים.

בצלאל סמוטריץ': ..

רם בן ברק: אין מה להגיד, לבצלאל יש חוש הומור, את זה אי אפשר לקחת ממנו.

רם בן ברק: צריך להסתכל גם בהסתכלות הזאת.

רם בן ברק: אני בעד לעשות צעדים דרסטיים בשביל לעזור לעיר.

רם בן ברק: הפטור ממע"מ הוא לדעתי דבר שיהיה נכון לעשות אותו, או משהו אחר שיגרום לאנשים לרצות לבוא לשם.

רם בן ברק: אבל אף אחד לא יבוא לטבריה אם טבריה לא תהיה עיר שנותנת חיים של תיירות ושל תרבות גם בחגים וגם בסופי שבוע.

רם בן ברק: בסופו של דבר זה מה שהתיירים מחפשים.

רם בן ברק: הייתי רוצה שבהחלטות שיתקבלו גם הדבר הזה יילקח בחשבון.

רם בן ברק: בלי זה לא יעזור מה שנעשה, שום דבר לא ישתנה.

רם בן ברק: בסוף אם זו תהיה עיר תיירות שמסתמכת רק על צליינים, שזה תיירות ענייה באופן כללי, ולא על אנשים שיכולים למצוא שם את הבידור שלהם בשבת או בחגים, אנחנו לא נצליח למרות כל המאמצים וכל הכסף.

רם בן ברק: תודה.

משה גפני: טוב שיש שבת אז יש על מה לדבר.

משה גפני: קטי שטרית, בבקשה.

קטי קטרין שטרית: קודם כול, אני מודה לחבר הכנסת אופיר כץ.

קטי קטרין שטרית: אני הצעתי מספר הצעות חוק למען העיר אילת כי צפיתי שהתיירות שם נפגעה בתקופת הקורונה יותר מבכל עיר אחרת אבל אני נכונה ומוכנה לטפל גם בנושא העיר טבריה באותה מידה כפי שמטפלים באילת.

קטי קטרין שטרית: לתומי שכחתי, כאשר הייתי נערה הייתי מבלה בטבריה, זה היה מקום הקיט שלנו.

קטי קטרין שטרית: כפי שכולם אמרו לפניי, לטבריה יש פוטנציאל אדיר.

קטי קטרין שטרית: אני חושבת שהתוכנית חייבת להיות טיפול נקודתי.

קטי קטרין שטרית: עשיתם את זה בלוד, אני לא יודעת כמה זה הצליח, צריך לבדוק את זה עם ראש עיריית לוד.

קטי קטרין שטרית: אני חושבת שטיפול נקודתי בעיר טבריה, לאור כל האתגרים שבהם העיר עמדה גם בשנה האחרונה, גם בקורונה, אני חושבת שצריך להתחיל, ויפה שעה אחת קודם.

משה גפני: תודה.

משה גפני: קרן ברק, בבקשה.

קרן ברק: קודם כול, אני מודה על הדיון הזה, הוא דיון חשוב.

קרן ברק: רק בשבוע שעבר מוניתי להיות יושבת-ראש שדולת התיירות אז זה אפילו חשוב יותר.

קרן ברק: קטי שטרית אמרה שהיא הלכה כנערה לטבריה.

קרן ברק: אני חיפאית ואנחנו בכל החופשים היינו בטבריה.

קרן ברק: תמיד טענתי שטבריה ואילת התחילו באותו מצב לפני 30 שנים, ולאט-לאט האיזון הופר וטבריה נמצאת במקום אחר לגמרי ואילת נמצאת במקום אחר לגמרי.

קרן ברק: הפוטנציאל שם קיים.

קרן ברק: יש שם הרבה מאוד דברים שצריך לעשות, אחרים לגמרי, לגבי האוכלוסייה ואיך שהעיר מתנהלת באופן כללי מבחינת התיירות.

קרן ברק: נקודתית לעכשיו, בזמן הקורונה, אני חושבת שנעשה עוול גדול מאוד ביום שבו הכריזו על סגר.

קרן ברק: כבר היו הזמנות ואז הכריזו על סגר וכל ההזמנות בוטלו.

קרן ברק: היום דיברנו על זה בוועדת הכלכלה ושם אמרנו – זה סוג של קריאה שאני מבקשת שתצא גם מפה, לא רק מוועדת הכלכלה – שזה כמו בבורסה.

קרן ברק: היד על השלטר צריכה להיות מאוד מאוד עדינה.

קרן ברק: כאשר שר האוצר אומר דברים כל הבורסה זזה לכאן ולכאן.

קרן ברק: אז גם בעניין של סגר על ערים אנחנו צריכים עשר פעמים לחשוב לפני כן כי זה פשוט יוצר תנודות חדות מאוד ולכן האירוע הזה צריך להישקל אחרת לחלוטין מן האופן שהוא נשקל.

קרן ברק: זה אחת הקריאות שאני מבקשת שתצא מן הוועדה היום.

קרן ברק: אנחנו כאן כדי לעזור.

משה גפני: תודה רבה.

משה גפני: מיכל שיר סגמן, בבקשה.

מיכל שיר סגמן: אומר משהו בקצרה כי אמרו פה חברים דברים נכונים מאוד.

מיכל שיר סגמן: טבריה היא פנינה שאין כמותה עוד במדינת ישראל.

מיכל שיר סגמן: זו עיר שהייתה בקשיים עוד לפני הקורונה וכבר בתחילת הקורונה כאשר היה הסגר הראשון היא פשוט התרסקה.

מיכל שיר סגמן: זה שעכשיו הסגר המקומי יוביל לסטירת לחי נוספת לעסקים, לאזרחים שעובדים שם, לאחוזי האבטלה, זה משהו שאנחנו צריכים לתת עליו את הדעת, עוד במרץ, כי הפתעה גדולה אין כאן.

מיכל שיר סגמן: יחד עם זאת, כשהמדינה החליטה כבר להעניק 52 מיליון שקלים כתוכנית סיוע, צריך לשים לב שהכספים האלה הפעם ילכו באמת למקומות הנכונים.

מיכל שיר סגמן: שהם יגיעו פעם ראשונה לאזרחים, פעם שנייה לעסקים שיכולים לעבוד ולתת פרנסה, וכן כפיצוי לעסקים שלא יחזרו לפעולה בתקופה הקרובה.

מיכל שיר סגמן: אני מקווה מאוד שאנחנו לא נחזור לכאן, אדוני היושב-ראש, בעוד מספר חודשים ונראה שהכספים האלה הלכו למקומות הלא נכונים, או שלא הגיעו בכלל לעסקים ולאנשים, כמו בנהריה.

מיכל שיר סגמן: תודה.

משה גפני: תודה רבה.

משה גפני: ינון אזולאי, בבקשה.

ינון אזולאי: קודם כול, תודה רבה על הדיון הזה ליושב-ראש ולאופיר כץ שיזם אותו.

ינון אזולאי: אני חייב קודם כול להגיד מילה טובה על מוני מעתוק.

ינון אזולאי: אני מכיר אותו עוד מן התקופה שעבדתי במשרד הפנים, אדם שיש לו עשייה מאחוריו והוא מבצע היטב.

עודד פורר: אולי תדאגו שהוא יישאר?

ינון אזולאי: גם היום, עצם זה שאנחנו לא שומעים על טבריה בכותרות, לצערנו יש בעיה במצב שבו היא נמצאת, אבל עצם זה שאנחנו לא רואים את המלחמות שיש שם – זה מראה שהעיר שקטה והוא הצליח להשתלט שם היטב.

ינון אזולאי: דבר נוסף, הוא גם אמר פה את הנתון של לשכת התעסוקה, שיש בטבריה כ-28% מובטלים, ואם נצרף את העצמאים אנחנו מגיעים ליותר מ-50% מובטלים, כלומר בעצם כל אדם שני שאמור להיות מועסק נמצא באבטלה.

ינון אזולאי: החלטת הממשלה לא נגעה ממש לעסקים באופן פרטני.

ינון אזולאי: מה שצריך לעשות שם הוא לגעת בעסקים באופן פרטני.

ינון אזולאי: הדבר שהכי חשוב לנו לדעת, שכאשר אין תעסוקה, כאשר יש אבטלה ובטלה – בטלה זה שעמום, והשעמום מביא אחר כך לפשע, ואז העלויות כדי למגר את הפשע בטבריה גדולות יותר מאשר העלויות שעכשיו אנחנו צריכים לתת.

ינון אזולאי: לכן צריך לתת את הדגש על השאלה איך אנחנו יודעים היום לסייע לעיר הזאת, להקים אותה.

ינון אזולאי: העיר הזאת הייתה במשבר במשך שנים.

ינון אזולאי: אני מכיר מן המקום שהייתי בו, הם לא היו נגישים לקולות קוראים.

ינון אזולאי: מיליוני שקלים היו יכולים לחכות להם במשרדים והם לא ידעו לקחת אותם.

ינון אזולאי: היום יש הזדמנות לעשות הכול, לקחת את המיליונים האלה ולשקם את העיר, אבל צריך להוסיף, עם כל הכוחות שיש שם היום, על מנת שהעיר הזאת תצמח בתיירות וחלילה לא תידרדר לפשע.

ינון אזולאי: תודה רבה.

משה גפני: תודה רבה.

משה גפני: יעקב אמסלם, מנכ"ל אמסלם טורס, בבקשה.

יעקב אמסלם: תודה ליושב-ראש ועדת הכספים חבר הכנסת גפני, לכל חברי הוועדה.

יעקב אמסלם: זה לא מובן מאליו, אנחנו מתרגשים מן האחדות הלאומית שהתגבשה כאן בוועדה, זה מרגש אותנו.

יעקב אמסלם: כמה עובדות, שיהיה ברור, בקצרה: בטבריה יש 43 בתי מלון, כ-4,500 חדרים, ביחד עם מסעדות ואטרקציות 12,000 מועסקים, כולם אזרחי מדינת ישראל ללא עובדים זרים.

יעקב אמסלם: על פי מדיניות ממשלת ישראל, תוך עידוד ממלכתי של מרכז ההשקעות, נבנו על פני ארבעה עשורים תשתיות שמתאימות לתיירות נכנסת בלבד, כך שבפועל בטבריה יש תשתיות לעיר שהיום מייצרת תיירות, ערב הקורונה, ל-85% תיירות נכנסת ו-15% בלבד תיירות פנים.

יעקב אמסלם: כאשר הגיעה הקורונה ועשתה "ארצה" לכולנו, זה ייצר שיתוק מוחין, ועם המציאות הזאת אנחנו מתמודדים.

יעקב אמסלם: את זה צריך לקחת בחשבון.

יעקב אמסלם: יש כאן 50% אבטלה, גם שכירים וגם עצמאים קטנים, ועם הנתונים האלה אנחנו חייבים להתמודד.

יעקב אמסלם: בסך הכול התפוסה של המלונות בטבריה עומדת על 7% בלבד וזה מספר לא כלכלי בעליל, שלא לדבר על כל מיני עוקפי חל"ת שאנחנו מנסים לעשות כדי להתמודד עם המציאות הזאת.

יעקב אמסלם: אנחנו קוראים לכם בכל לשון של בקשה להצטרף אלינו.

יעקב אמסלם: יש לנו כמה בקשות, אם יורשה לי.

יעקב אמסלם: אנחנו מבקשים בכל לשון של בקשה להחיל את החל"ת הגמיש.

יעקב אמסלם: חל"ת גמיש יודע לעשות שכל בשילוב של עבודה עם לימודים ואז קוראים לעובדים על פי הצורך.

יעקב אמסלם: יש מודלים כאלה בעולם.

יעקב אמסלם: גם פה בארץ ב-2000-2001, בעיצומה של האינתיפדה, היה חל"ת-לימודים והוא עבר בהצלחה.

יעקב אמסלם: המודל הגרמני מדבר על כך ש-70% חל על המדינה ו-30% על המעסיקים.

יעקב אמסלם: נשמח מאוד להיכנס לרזולוציות בעניין הזה.

יעקב אמסלם: אנחנו מבקשים הארכה להגדלת תקופת הפיצוי של ההוצאות הקבועות עד סוף מרץ 2021.

יעקב אמסלם: עד אז אין שום סיכוי לצערנו שהעסק שלנו יחזור ויחיה.

יעקב אמסלם: על פי מתווה מלחמת לבנון 2006, שם הוחרג ענף המלונאות, זה המודל שאנחנו מבקשים ליישם אותו.

יעקב אמסלם: אני חוזר על דברי החוכמה שנאמרו ומוסיף עליהם.

יעקב אמסלם: דין טבריה כדין אילת ואין סיבה שטבריה תהיה נחותה בתחרות.

יעקב אמסלם: אנחנו מבקשים בכל לשון של בקשה התייחסות לנושא המע"מ וגם ל-60 אירו לכל תייר שמגיע לטבריה, בין אם הוא ישראלי ובין אם הוא תייר.

יעקב אמסלם: אנחנו מבקשים תקציב מיוחד לשיווק התיירות בטבריה, בסך של מינימום 10 מיליון שקלים.

יעקב אמסלם: זה לא הרבה.

יעקב אמסלם: אנחנו מבקשים את הפניית האורחים שבמימון המדינה, אנחנו מבקשים מן החשכ"ל לחייב להעדיף את טבריה כיעד אירוח, קיט ונופש עבור המגזר הציבורי והממשלתי.

יעקב אמסלם: אנחנו מבקשים התייחסות להשקעות מסיביות בדיוק כפי שקרה בערים הגדולות הראשיות בארץ, כמו אילת וכמו ים המלח, כמו ירושלים וכמו עכו, כמו בית שאן, בהיקפים של מאות מיליונים.

יעקב אמסלם: זה בהחלט מגיע לנו.

יעקב אמסלם: תסתכלו על העיר הנפלאה הזאת.

יעקב אמסלם: כמה יפה ככה היא מדממת ובוכייה.

משה גפני: תודה רבה.

משה גפני: יוסי אוקנין, בבקשה.

משה גפני: אחרי זה מנכ"ל משרד הפנים.

משה גפני: אי אפשר לשמוע את יוסי אוקנין בזום.

משה גפני: אאפשר לך אחר כך, תנסה להתגבר על התקלה.

משה גפני: מרדכי כהן, מנכ"ל משרד הפנים, בבקשה.

משה גפני: אחרי זה מנכ"ל משרד התיירות.

מרדכי כהן: חברים, שלום.

מרדכי כהן: לא אחזור על הדברים.

מרדכי כהן: אבקש שוב להיות ממוקד.

משה גפני: רק רגע, אני מתנצל שאני קוטע אותך.

משה גפני: טבריה נמצאת בבעיה בלי קשר לקורונה.

משה גפני: אמרו את זה פה החברים.

משה גפני: יש לה פוטנציאל עצום שהיא לא מימשה.

משה גפני: משרד הפנים צריך להגיד את דברו בעניין.

מרדכי כהן: אני במכוון חושב שאנחנו נוסט אם נדבר על טבריה והקורונה, לכן אמרתי שאתייחס לזה, כי זה עלול להסיט אותנו לפתרונות אד-הוק קצרי-טווח.

מרדכי כהן: האתגרים של העיר הזו הם אתגרים גדולים, הרבה מעבר לענייני הקורונה.

מרדכי כהן: חל"ת נושם זה חשוב, והדברים שנאמרו על ידי החברים פה הם נושאים שצריך לטפל בהם מידית, אבל זה לא מה שיפתור את הבעיה.

מרדכי כהן: אני רוצה להתחבר אל מה שנאמר קודם.

מרדכי כהן: זה אפילו לא המושג טיפול נקודתי, חבר הכנסת סמוטריץ'.

מרדכי כהן: מה שצריך זה לחזור למתודה שאנחנו מכירים מן הממשלה – תוכנית רב-שנתית, כפי שהצעת, שתיגע בכל אחד מן התחומים.

מרדכי כהן: אני רוצה לכוון אתכם לערי תיירות דומות בחו"ל.

מרדכי כהן: עודד פורר, אי אפשר להפריד את המתחם העסקי והתיירותי ולומר: אם נטפל בעסקים ונסייע להם בזה נציל את העיר טבריה.

מרדכי כהן: העיר טבריה לא מושכת מסיבה פשוטה מאוד – היא לא נעימה, היא לא מטופחת, היא לא מזמינה, אין בה אטרקציות, אין בה את כל מה שתייר מחפש.

מרדכי כהן: לכן אין מנוס מטיפול שורש.

מרדכי כהן: גם האמירה על ליברליות – אני פחות מתחבר אליה, כי העיר טבריה ידעה במשך שנים לייצר שיתופי פעולה ויחסים טובים מאוד בין מסורתיים, דתיים, חרדים.

מרדכי כהן: זה לא הסיפור.

מרדכי כהן: אז הייתה תאונה בשנים האחרונות שהקצינה וניסתה לעשות שימוש לרעה במתחים שקיימים בחברה הישראלית.

מרדכי כהן: אני מציע לכם כחברים גם מן התאונה הזאת להתעלם, שימו אותה בצד.

מרדכי כהן: היא הייתה, היא הקיזה את דמנו ועשינו מאמצים גדולים.

בצלאל סמוטריץ': כל הכבוד לכם ולשר על ההחלטה הנכונה והאמיצה שקיבלתם שם ועל ההתייצבות בבג"ץ בעניין הזה.

מרדכי כהן: בואו נשים גם את זה בצד.

מרדכי כהן: כפי שנאמר כאן נכון, טבריה סובלת 20 שנים.

מרדכי כהן: זה לא התאונה שהייתה ולא הקורונה.

מרדכי כהן: לכן אין מנוס מלייצר תשתית שתסייע למשרדי הממשלה משפטית.

מרדכי כהן: יישמע מוזר מה שאני אומר: גם החלטת הממשלה על 52 מיליון שקלים, בקושי הצלחנו לצלוח אותה.

מרדכי כהן: היה צריך כאן עבודה של משרד המשפטים ומשרד התיירות ומשרד הפנים ומשרד האוצר.

מרדכי כהן: היינו לוליינים כדי להביא החלטת ממשלה שכל בר-דעת מבין שאי אפשר היה להציל את טבריה בלי איזו פעימה ראשונה.

מרדכי כהן: למה?

מרדכי כהן: כי טבריה זה לא עדיפות לאומית כמו אילת וחבל אילות, וכשאתה נכנס לטבריה מעוררים את השאלה: אז מה ההבדל בינה לבין צפת ובין עכו?

מרדכי כהן: כל השאלות הקשות האלה שוב ושוב מכבידות על היכולת של הממשלה מבחינה משפטית לעשות טיפול שורש.

מרדכי כהן: אז צריך לקבל החלטה אמיצה.

משה גפני: למה אתה מסתייג מטיפול נקודתי?

משה גפני: בשעתו זה מה שעשינו.

מרדכי כהן: השם הזה, טיפול נקודתי, לדעתי מטעה.

מרדכי כהן: לפני 20 שנים עבדתי במשרד ראש הממשלה והייתי אחראי על רשויות בטיפול נקודתי בצפון אז אני מכיר היטב.

מרדכי כהן: אני חושב שצריכים להיות אמיצים ולדבר על תוכנית רב-שנתית מקיפה, שתיגע בכל תחום בטבריה, גם ברשות המקומית וגם בתשתיות הפיתוח.

קטי קטרין שטרית: מרדכי, כשמחליפים הנהגה בעיר זה תמיד צריך לבוא עם סיוע, כי אחרת גם הוא ייכשל, גם אם הוא יהיה הכי טוב בעולם, אם לא תסייעו לו.

קטי קטרין שטרית: אנחנו נחזיר את טבריה למצב גרוע יותר.

מרדכי כהן: אתם עלולים להחמיץ.

אופיר כץ: אנחנו רוצים להחזיר את טבריה אל מה שהיא הייתה פעם.

מרדכי כהן: בטבריה יש מספר אתגרים.

מרדכי כהן: אתגר ראשון, שהוא ממשלתי: להעמיד את התשתית המשפטית, שיהיה אפשר לקדם בלי להתברבר, בלי לומר: אוקיי, יש רשויות דומות.

מרדכי כהן: לא.

מרדכי כהן: להציב את טבריה כרשות מיוחדת בצפון, שתקרין על כל אזור הצפון.

מרדכי כהן: לכן היא זקוקה לתוכנית רב-שנתית בכל התחומים.

מרדכי כהן: זה דבר אחד.

מרדכי כהן: דבר שני, זה לא רק עניין של מנהיגות, ואני בניגוד אינטרסים, במירכאות – מוני מעתוק הוא סמנכ"ל משרד הפנים, הוא לא יכול להיות גם סמנכ"ל משרד הפנים וגם ראש עיריית טבריה.

אופיר כץ: אנחנו לא רוצים לפגוע בתפקוד של משרד הפנים אז תשאירו אותו בטבריה.

משה גפני: גם אם הוא מוכשר הוא לא יכול בשני התפקידים?

מרדכי כהן: גם אם הוא מוכשר מאוד, מכיוון שההצלחות של משרד הפנים בשנים האחרונות, בין היתר, הן בזכות אנשים כמו מוני מעתוק – צעירים, צוערי שירות המדינה שעברו כברת דרך ונכנסו לעשייה אדירה במשרד הפנים.

מרדכי כהן: פה השר צריך לקבל החלטה, אבל זה לא יכול להיות גם וגם, מכיוון שטבריה זה מאה אחוז, אפילו יותר ממאה אחוז, וכך גם בוודאי התפקיד של סמנכ"ל משרד הפנים.

מרדכי כהן: עכשיו לגבי נושא שלא נתתם עליו את הדעת.

מרדכי כהן: החלטות ממשלה יש רבות, ולמי שמכיר את האזור, חופי הכנרת כבר לא נראים כפי שנראו פעם כשהוחזקו על ידי גורמים עברייניים, זה השתנה עם הקמת איגוד כנרת, והוקמו תשתיות – הזכיר חבר הכנסת סמוטריץ' את פתרונות התחבורה.

מרדכי כהן: יש בטבריה אתגר נוסף, שזה לא רק מנהיגות אלא יכולות ניהוליות ביצועיות.

מרדכי כהן: יש החלטות ממשלה, יש תקציב, החלטת הממשלה על תיירות מ-2012 – תקציב קיים, החלטה קיימת אבל כסף לא יצא.

מרדכי כהן: למה?

מרדכי כהן: כי היו קשיים גם ביכולות ניהול וביצוע בעיר טבריה.

מרדכי כהן: אם זה היה תלוי בנו במשרד הפנים, היינו רוצים לראות לא עיסוק בתוכנית ההבראה שאושרה ולא פתרון בעיית הגירעון, שהיא מוכרת בתוכנית ההבראה, ולא הפעולות הנקודתיות האלה, אלא להטיל את כל כובד המשקל, למעט הנושאים הנקודתיים שדיברו עליהם שהם עכשיו סביב הקורונה והם פתירים, את כל כובד המשקל על תוכנית רב-שנתית דרמטית, שהממשלה תעמוד מאחוריה, ולא רק תשווה את טבריה לעיר אילת.

מרדכי כהן: למי שמכיר ערים דומות בעולם ומסתובב באיטליה, הוא לא מסתכל על גארדה ואומר: טבריה לא יכולה להיות כך.

מרדכי כהן: לטבריה יש היסטוריה שהיא הרבה יותר עשירה משל ערי תיירות בעולם, גם מבחינה יהודית למי שמכיר את ההיסטוריה המעמיקה שיש לעיר טבריה.

מרדכי כהן: יש לה פוטנציאל אדיר מבחינת סביבת הטבע שמקיפה מעבר לכנרת, יש בה אוכלוסייה נהדרת ויש בה פוטנציאל אדיר.

מרדכי כהן: כל פעולה שהממשלה עשתה דילגה על טבריה: הסכמי גג ופיתוח תשתיות – לא תמצאו בטבריה, חופי הכנרת נמצאים באיגוד ולא בעיר טבריה, תוכניות שהיו בעבר של משרדי החינוך, הרווחה, כמעט כל נושא שהממשלה לקחה על עצמה משום מה העיר טבריה לא זכתה.

משה גפני: מתי התקבלה החלטת הממשלה שעליה דיברת קודם?

מרדכי כהן: ב-2012.

מרדכי כהן: מוני, כמה בוצע מן ההחלטה הזאת?

שמעון מוני מעתוק: עשרות מיליונים עוד לא בוצעו.

משה גפני: כמה היה בהחלטה ב-2012?

שמעון מוני מעתוק: היו כ-150 מיליון שקלים.

משה גפני: כמה בוצע?

שמעון מוני מעתוק: לדעתי בסביבות 80 מיליון בפועל.

מרדכי כהן: אני אומר שפחות.

מרדכי כהן: וגם מה שבוצע, בוצע כל כך עקום שצריך לבצע אותו שוב.

שמעון מוני מעתוק: לפחות חצי לא בוצע.

משה גפני: למה לא בוצע?

שמעון מוני מעתוק: גם בשל סוגיות פנים-עירוניות וגם בשל סוגיות מול משרד התיירות.

משה גפני: טוב, תיכף נשמע את מנכ"ל משרד התיירות.

מרדכי כהן: אם רוצים להציל את העיר טבריה חייבים לקדם תוכנית רב-שנתית.

משה גפני: אילו אתה במקומנו, איזו החלטה היית מקבל?

מרדכי כהן: הייתי דורש ומתעקש לטפל בבעיית העדיפות, כי יש פה עניינים משפטיים, כדי שלא יקשו עלינו.

מרדכי כהן: לפתור את בעיית העדיפות הלאומית ואת החסמים המשפטיים כדי לייצר תוכנית רב-שנתית מקיפה לעיר טבריה.

מרדכי כהן: ואכן יש הזדמנות כאשר יש ועדה ממונה, זאת הזדמנות בלתי חוזרת.

מרדכי כהן: למי שמכיר את המציאות ואת המדיניות של השר דרעי, אנחנו חיסלנו את הוועדות הממונות.

מרדכי כהן: זה כלי שאם בעבר משרד הפנים היה מאוהב בו, זה כלי שהיום אנחנו לא אוהבים אותו כי הוא פגיעה קשה בדמוקרטיה המקומית.

מרדכי כהן: ועל אף זאת, נוצר מצב בטבריה שיש ועדה ממונה, אז צריך להפיק מן המציאות הזאת את המקסימום.

משה גפני: תודה רבה.

משה גפני: מרדכי כהן, לגבי הפגיעה בדמוקרטיה – במקרה הזה כל חברי המועצה לשעבר ונציגי הציבור מעוניינים שמוני מעתוק ימשיך, לפחות עד החלק הזה שבו נוכל להתמודד עם החלטות הממשלה, עם מה שאתה קורא לו תוכנית רב-שנתית, שאני קורא לו טיפול נקודתי, שבצלאל סמוטריץ' קורא לו בשם אחר ואחרים קוראים לו בשם אחר.

משה גפני: אבל תיכף נדבר על זה.

משה גפני: אמיר הלוי, מנכ"ל משרד התיירות, בבקשה.

אמיר הלוי: תודה רבה, אדוני היושב-ראש, צוהריים טובים לכולם.

משה גפני: טבריה היא עיר תיירות.

משה גפני: אני לא יודע כמה ערים בארץ הן ערים תיירותיות כמו טבריה.

משה גפני: טבריה יכולה לקלוט תיירים מכל העולם והיא יכולה לקלוט תיירים מן הארץ.

קרן ברק: ונוצרים.

משה גפני: הכול, אמרתי, מכל העולם ומן הארץ, טבריה יכולה לקלוט את כולם.

משה גפני: למה משרד התיירות לא מינף את העיר הזאת?

אמיר הלוי: אני לא יודע כמה זמן יש לי.

משה גפני: עד שתיתן פתרון.

אמיר הלוי: אני יכול לספר פה את כל קורותיה של טבריה.

משה גפני: אל תספר.

משה גפני: תגיד רק מה עושים.

אמיר הלוי: חקרנו אותה.

אמיר הלוי: קודם כול, אני רוצה לקוות שמוני מעתוק, שהתחיל פה באמת שינוי – וזה גם מסביר למה לא השקענו בשנים האחרונות בטבריה – שתימצא הדרך שהוא ימשיך בתקופה הקרובה לייצב את העיר הזו.

אמיר הלוי: לא אחזור על כל מה שנאמר פה, בטח לא על הדברים הנהדרים של מנכ"ל משרד הפנים, על החשיבות של טבריה והפוטנציאל התיירותי.

אמיר הלוי: אני יכול להגיד רק שבשנים האחרונות עשינו פה עבודת עומק.

אמיר הלוי: משרד התיירות לדורותיו השקיע מאות מיליוני שקלים בטבריה, ואציין רק את 10 מיליון השקלים בערך שהושקעו בטיבריום, שזה המיצג האורקולי לחוף הכנרת, לחוף טבריה, ששקע במצולות.

אמיר הלוי: אפשר לקרוא את דוח מבקר המדינה – זה קרוב למערכון של הגשש החיוור "הקפיטריה בטבריה".

אמיר הלוי: אז הלכו 10 מיליון שקלים, והלכו מאות מיליוני שקלים שהושקעו לאורך השנים בטבריה.

משה גפני: מה באמת קרה עם הקפיטריה בטבריה?

אמיר הלוי: אנחנו מחכים לה.

אמיר הלוי: בינתיים החום עלה לצפת.

אמיר הלוי: לעיר טבריה, כעיר עם חשיבות תיירותית עליונה המשתווה לאילת, ניגשתי פה עם הקצאה תקציבית גדולה.

אמיר הלוי: אבל במשבר הניהולי שהיה בעיר השאלה הייתה האם לשפוך כספים על ביצוע שלא יקרה, בדיוק כפי שקרה בעבר, או לעסוק בתכנון.

אמיר הלוי: יש תוכנית אדריכלית שהצגנו גם למוני מעתוק כאשר הוא נכנס לתפקיד וגם למנכ"ל משרד הפנים.

אמיר הלוי: אחד הביקורים הראשונים של שר התיירות היה בטבריה, בשבוע הראשון לכהונתו.

אמיר הלוי: אנחנו עושים הכול כדי להתחיל לעבוד שם.

אמיר הלוי: טבריה הייתה בתנופה גדולה מאוד, גם של טיפול ניהולי אחרי השנים הקשות, גם תקציבים שקיימים וגם שיאים בתיירות, כי כל המגמה התהפכה והגיעה לטבריה יותר תיירות מחו"ל, תיירות נכנסת, מתיירות ישראלית.

אמיר הלוי: הבנו שהבעיה המרכזית היא – אמר נכון מנכ"ל משרד הפנים – הנראות של טבריה.

אמיר הלוי: טבריה צריכה נראות, צריכה פרחים, צריכה פנסים ותאורה.

אמיר הלוי: בכל הדברים האלה השקענו הרבה במשרד התיירות לאורך השנים.

אמיר הלוי: לא נשמר שם כמעט כלום.

אמיר הלוי: צריך פה פעולת שיקום גדולה, צריך ללכת על תוכנית גדולה לאירועים ביחד עם סובב כנרת, כמו המרתון וכמו צליחת הכנרת.

אמיר הלוי: יש שוק גם בארץ וגם בחו"ל שרוצה להגיע לזה.

אמיר הלוי: בכל זה היינו פה בשיתוף פעולה נהדר בשנה האחרונה, מאז שהתחלנו כולם לאחד כוחות, כשהמטרה היא באמת לפעול עם תקציבים שיש, עם פרויקטים מינימליים שעשינו, אבל עם תקציב גדול של בערך 60 מיליון שקלים, שאותו אנחנו עכשיו מניעים לביצוע, בתיאום עם ראש הוועדה הממונה.

אמיר הלוי: אני חייב להגיד שהאתגר הגדול הוא עכשיו.

אמיר הלוי: במקביל ברגעים אלה אנחנו מנסים להיאבק בממשלה נגד החמרה נוספת במלונות, ואני לא רוצה להגיד יותר גרוע.

אמיר הלוי: את המצב אנחנו מכירים, הקורונה עשתה רע לכולנו.

אמיר הלוי: אנחנו עושים הכול כדי לנתב אל טבריה בקמפיינים שלנו תיירות פנים, זה מה שיכול להחזיק את התשתיות בטבריה.

אמיר הלוי: לצד זה שמשרד האוצר צריך לתת טיפול נקודתי – אמרתם פה נכון:

אמיר הלוי: חל"ת גמיש וגלגלי סיוע לכל תשתיות התיירות של העיר.

אמיר הלוי: אנחנו במתווה מיוחד למלונאים, למארגני התיירות, למורי הדרך, כל אחד בתחום שלו, אנחנו בונים את החבילות מולם כדי לעזור להם לעבור את התקופה הקשה הזאת.

אמיר הלוי: צריך להבין שאחרי שהיינו כבר ב-2020 במצב של כמעט הכפלת התיירות למדינת ישראל תוך שלוש–ארבע שנים, 5 מיליון תיירים, מצד אחד תעשיית התיירות הגיעה עם כיסים במצב טוב יותר, ומצד שני נכנסו פה להשקעות חריגות בגלל הצפי להמשך התנופה, וזה נותן לנו פה אתגר עוד יותר קשה.

אמיר הלוי: יש הרבה עסקים שלקחו מחויבויות עסקיות קשות מאוד, וכרגע בתזרים אפס כל מילה מיותרת לגבי מצב הסיכון שיש פה.

אמיר הלוי: אני חייב להגיד: תעשיית התיירות היא הראשונה שנפגעה והאחרונה שתתאושש.

אמיר הלוי: אבל אני מקווה מאוד, ופה בוועדת הכספים צריך להזכיר את זה, שבכל הקשור לכלכלה בזמן קורונה התיירות פה הוכיחה שהיא יודעת לעשות את זה, המלונות ידעו להיפתח עם תו סגול מחמיר, ואין שום סקטור שידע לעשות כמותם, כמו למשל הקפדה על כפפות בחדרי האוכל.

אמיר הלוי: הבעיה היא שאין חינוך, אין אכיפה ואין קמפיינים.

אמיר הלוי: יש תגרות בתוך בתי מלון בין משפחות שמבינות שצריך לשמור לבין משפחות שלא מבינות שצריך לשמור.

אמיר הלוי: אני חושב שהוועדה יכולה פה וצריכה שיהיה תקציב גדול, בדיוק כמו שלמשרד התיירות היו מאות מיליוני שקלים לקמפיינים בחו"ל ולצערי אנחנו בהשבתה, צריך תקציב גדול לפעולות חינוך, הסברה, קמפיינים ואכיפה כדי שעם ישראל ירגיש נרגע, שהמודעות שלו תהיה מחודדת לטובת זה שאנחנו חייבים בתקופה הקרובה, וכנראה היא ארוכה, להמשיך לנהל את הכלכלה.

אמיר הלוי: הנזקים הם מכך שלא הצליחו להפנים שצריך לשמור אחרי שהותר הסגר.

אמיר הלוי: פה צריך להתעשת כי אם אנחנו הולכים פה לתקופה ארוכה, אפשר לחיות במלונות, אחוזי התחלואה במלונות אפסיים, מתוך 280,000 לינות במלונות היה פחות מ-1% של הדבקות, שליטה מוחלטת, גם בקרב עובדים וגם בקרב אורחים.

משה גפני: למה אפשרתם את הסגר בשכונות בטבריה?

משה גפני: זה גרם נזק בל יתואר לתיירות.

אמיר הלוי: אנחנו לא המשרד שקשור לזה.

אמיר הלוי: זה היה בעיצומו של קמפיין שטבריה גם הייתה בו.

אמיר הלוי: אנחנו מנסים לנתב תנועה, מנסים להסיט את התעשייה, שהתעסקה בתיירות נכנסת, לתיירות פנים.

אמיר הלוי: זה הולך להיות הסיפור המרכזי בתקופת הקורונה.

אמיר הלוי: אני חושב שטבריה, ביחד עם פעולה מהירה שאנחנו מדברים עליה, שהיא בשלב ראשון בטווח קצר לשפר את התשתיות ושהיא תהיה עיר יותר מזמינה ועם אירועים, בצד התוכנית הארוכה יותר, של להנגיש את החוף לטבריה – בעצם היום במתחם המלונות אין גישה לחוף.

אמיר הלוי: זה מודל שיש לגביו תוכנית, רוצים לעשות אותו בטווח של שנים כדי שטבריה תהיה בדיוק במודל של חוף הים בתל אביב, וזה אתגר גדול.

אמיר הלוי: אנחנו פועלים גם בטווח הקצר, גם בטווח הארוך, גם עם הנהלה שמשתפת פעולה ועם יכולות ביצוע ותקציב שיש לנו.

אמיר הלוי: אנחנו באמת מקווים שכמה שיותר מהר נחזור.

אמיר הלוי: אני מקווה שיהיה בשורות טובות בגזרת הקורונה, זה מעל לכול.

משה גפני: תודה רבה אמיר הלוי, מנכ"ל משרד התיירות.

משה גפני: אני רוצה לסכם.

משה גפני: אבל לפני זה, משה ארבל, אתה רוצה לומר משהו?

משה ארבל: אדוני היושב-ראש, ברכות על הדיון החשוב הזה.

משה ארבל: אני רוצה שייאמר לפרוטוקול, אני מציין את דבר קרבתי המשפחתית לממונה על עיריית טבריה מוני מעתוק.

משה ארבל: ההזדמנות שטבריה נמצאת בה – אני מדבר על העיר, אני לא מדבר על ראש הרשות, הוא לא הפונקציה – עצם זה שטבריה נמצאת כרגע במצב שיש שם הנהלה מקצועית, ואני לא מדבר עליו ספציפית, אני חושב שגם חברי המועצה, אם זה רועי דהן ויתר החברים, הם אנשי מקצוע.

משה ארבל: אני פונה לנציג אגף התקציבים.

משה ארבל: כשאתם עומדים עכשיו בפני התלבטות האם להשקיע משאבים במקומות כאלה או אחרים, כאשר בסופו של דבר זה הכסף שלנו כולנו, תבינו שיש להשקעה הזאת אימפקט אדיר.

משה ארבל: לעיר זאת יש פוטנציאל אדיר, פוטנציאל לא מנוצל.

משה ארבל: לכן ככל שהוא יתועל באופן מקצועי, באופן ממלכתי וראוי לטובת לקוחות הקצה, שזה אזרחי מדינת ישראל, כל שקל שיושקע שם, התשואה שלו, התועלת, האימפקט שיהיה ממנו יכול לשלש ולרבע את עצמו.

משה גפני: תודה רבה משה ארבל.

משה גפני: אני מבקש לסכם את הדיון.

משה גפני: רבותי, קודם כול, אי אפשר להתעלם מן העובדה שראש הוועדה הקרואה הוא מוני מעתוק, סמנכ"ל משרד הפנים.

משה גפני: טבריה ידעה הרבה בעיות.

משה גפני: דווקא בקדנציה האחרונה זה היה דוגמה אבל גם לפני כן היה קושי גדול בניהול העיר.

משה גפני: עובדה שכספים שהיו אמורים להגיע לטבריה לא הגיעו.

משה גפני: לכן אני חושב שאם אנחנו הולכים לפתרון לטווח הקצר ופתרון לטווח הארוך – בפתרון לטווח הקצר מוני מעתוק צריך להישאר.

משה גפני: אני לא יכול להגיד את זה בהחלטה גורפת אבל גם אדבר עם השר, אני חושב שכך צריך להיות לפחות בשלב הזה.

משה גפני: אני מכיר את המונחים הישנים.

משה גפני: במונח הישן אנחנו מדברים על טיפול נקודתי לטבריה.

משה גפני: טבריה צריכה את הטיפול הנקודתי הזה.

משה גפני: היא עיר עם פוטנציאל בלתי רגיל, יש שם את כל מה שתייר רוצה ואת כל מה שאדם, גם בתיירות פנים וגם בתיירות חוץ, רוצה.

משה גפני: בטווח הארוך בוודאי שטבריה היא עיר שצריך להשקיע בה עכשיו ולהשקיע בה בהחלטה על טיפול נקודתי.

משה גפני: ולמה טיפול נקודתי, או איך שתקראו לזה, טיפול רב-שנתי?

משה גפני: מכיוון שגם כדי לפתח את התיירות צריך שהעיר עצמה תתפתח, שלתייר יהיה נחמד להגיע, יהיה חשוב לו לבוא.

משה גפני: יש שם גם את המקומות הדתיים, גם את המקומות הכלליים, גם את הכנרת, גם את כל מה שנלווה לעניין הזה.

משה גפני: אין כמעט מקומות בעולם כמו שיש בטבריה.

שמעון מוני מעתוק: טבריה חוגגת עכשיו 2,000 שנה.

משה גפני: המדינה צריכה להתבייש בעובדה הזאת, שעיר כמו טבריה נמצאת במצב שבו היא נמצאת.

משה גפני: אסור שיקרה דבר כזה.

משה גפני: ועדת הכספים, בהסכמתכם, פונה לממשלה.

משה גפני: אנחנו מקבלים החלטה: אנחנו רוצים טיפול נקודתי בטבריה, מעבר לטיפולים בעקבות הקורונה, עם החל"ת הגמיש והנושם ועם הדברים שצריך להחליט שנכונים לגבי כל המקומות בארץ, אבל בטבריה על אחת כמה וכמה.

משה גפני: קריאות האזעקה שאנחנו מקבלים מן העיר הזאת בלתי ניתנות לתיאור.

משה גפני: לכן מעבר להתמודדות עם הקורונה, ועדת הכספים מחליטה שהיא מבקשת מן הממשלה לעשות טיפול נקודתי בטבריה.

משה גפני: טיפול נקודתי, זאת אומרת: כל הדברים שנוגעים לפיתוח העיר, לתיירות, לכול.

משה גפני: אנחנו מבקשים שזה ייעשה.

משה גפני: ההחלטה הזאת גם כנראה תמנע – כנראה, אני אומר את זה בעירבון מוגבל – בעיות משפטיות שקיימות, למה טבריה ולא מקומות אחרים.

משה גפני: טבריה נמצאת במצב לא טוב מבחינה מוניציפלית, היא נמצאת במצב לא טוב מבחינת הפיתוח, היא נמצאת במצב לא טוב על פי החלטות ממשלה.

משה גפני: הייתי שותף בעוד החלטות ממשלה בנושא טבריה.

משה גפני: הייתי בטבריה כמה פעמים והיו החלטות ממשלה.

משה גפני: טבריה לא מימשה אותן כפי שצריך ולכן יש צורך חיוני, אינטרס לאומי של המדינה לפתח את טבריה.

משה גפני: לכן ההחלטה שלנו, אם אתם מסכימים, היא שאנחנו מבקשים שיהיה טיפול נקודתי או טיפול רב-שנתי.

בצלאל סמוטריץ': בדקתי בינתיים בהחלטות הממשלה את המינוח: "תוכנית רב-שנתית לטיפול נקודתי בעיר".

בצלאל סמוטריץ': שני הדברים גם יחד.

משה גפני: איש פשרן כמוך לא ראינו ... שמת את הכול ביחד.

משה גפני: יש לנו החלטה ואנחנו מבקשים שהיא תמומש.

משה גפני: איתי טמקין, אני מבקש את הסיוע של משרד האוצר בעניין הזה.

משה גפני: תהיה לזה עלות, אבל היא תהיה כדאית.

משה גפני: היא תהיה כדאית מבחינה כלכלית מכיוון שזה יפתח את התיירות, זה יביא תיירים וכל מה שנלווה לכך.

משה גפני: כל זה מעבר לטיפול שיש לנו בעניין הקורונה.

דוד אוחנה: השוויון בין אילת לטבריה הוא גם חשוב.

משה גפני: בסדר, אם נקבל החלטה כזאת נאבד את האוצר.

משה גפני: קודם תשאיר את האוצר אצלנו, אחרי זה נכניס להם את ההחלטה הזאת.

משה גפני: איתי טמקין, ההחלטה הזאת, כפי שהקריא אותה מן המילון בצלאל סמוטריץ' – זאת ההחלטה שאנחנו מקבלים.

משה גפני: אנחנו רוצים את הסיוע של כל המשרדים, בעיקר של משרד האוצר.

בצלאל סמוטריץ': אנחנו מבקשים מהם להביא את זה לפני התקציב, אחרת ידברו על הנומרטור.

משה גפני: נכון.

משה גפני: את הנומרטור תשאיר למקומות אחרים.

משה גפני: אם הייתי באופוזיציה, ואני בינתיים עוד לא.

משה גפני: אני מודה לכם על ההשתתפות הערה בדיון החשוב הזה.

משה גפני: אני מודה לאופיר כץ על היוזמה.

משה גפני: אני שותף אתך ביוזמה הזאת.

משה גפני: תודה רבה לאנשי טבריה ולכל החברים.

משה גפני: הישיבה נעולה.